CELEX: 32019D0029
Language: el
Date: 2019-01-09 00:00:00
Title: Εκτελεστική απόφαση (ΚΕΠΠΑ) 2019/29 του Συμβουλίου, της 9ης Ιανουαρίου 2019, για την εφαρμογή της απόφασης (ΚΕΠΠΑ) 2017/1775 σχετικά με περιοριστικά μέτρα λόγω της κατάστασης στο Μάλι

10.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 8/30
               
            
         ΕΚΤΕΛΕΣΤΙΚΗ ΑΠΟΦΑΣΗ (ΚΕΠΠΑ) 2019/29 ΤΟΥ ΣΥΜΒΟΥΛΙΟΥ
         της 9ης Ιανουαρίου 2019
         για την εφαρμογή της απόφασης (ΚΕΠΠΑ) 2017/1775 σχετικά με περιοριστικά μέτρα λόγω της κατάστασης στο Μάλι
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 31 παράγραφος 2,
         Έχοντας υπόψη την απόφαση (ΚΕΠΠΑ) 2017/1775 του Συμβουλίου, της 28ης Σεπτεμβρίου 2017, σχετικά με περιοριστικά μέτρα λόγω της κατάστασης στο Μάλι (1) και ιδίως το άρθρο 3,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 28 Σεπτεμβρίου 2017, το Συμβούλιο εξέδωσε την απόφαση (ΚΕΠΠΑ) 2017/1775.
                  
               
                     (2)
                  
                  
                     Στις 20 Δεκεμβρίου 2018, η Επιτροπή Κυρώσεων του Συμβουλίου Ασφαλείας των Ηνωμένων Εθνών που συστάθηκε βάσει της παραγράφου 9 της απόφασης 2374 (2017) του Συμβουλίου Ασφαλείας των Ηνωμένων Εθνών προσέθεσε τρία πρόσωπα στον κατάλογο των προσώπων που υπόκεινται σε ταξιδιωτική απαγόρευση, ως έχει στα άρθρα 1 έως 3 της απόφασης 2374 (2017).
                  
               
                     (3)
                  
                  
                     Το παράρτημα της απόφασης (ΚΕΠΠΑ) 2017/1775 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα της απόφασης (ΚΕΠΠΑ) 2017/1775 τροποποιείται σύμφωνα με το παράρτημα της παρούσας απόφασης.
         
         
            Άρθρο 2
            Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 9 Ιανουαρίου 2019.
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
         
            (1)  ΕΕ L 251 της 29.9.2017, σ. 23.
      
      
         
            ΠΑΡΑΡΤΗΜΑ
            A.   Κατάλογος προσώπων του άρθρου 1 παράγραφος 1
            1.   Ahmoudou AG ASRIW [άλλως: α) Amadou Ag Isriw· β) Ahmedou· γ) Ahmadou· δ) Isrew· ε) Isereoui· στ) Isriou]
            
            Ημερομηνία γέννησης: 1η Ιανουαρίου 1982
            Ιθαγένεια: Μάλι
            Διεύθυνση: α) Μάλι, β) Amassine, Μάλι (προηγούμενη διαμονή)
            Ημερομηνία καταχώρισης στον κατάλογο των Ηνωμένων Εθνών: 20 Δεκεμβρίου 2018
            
               Άλλες πληροφορίες: Φύλο: Άρρεν. Πιθανή σύλληψη στον Νίγηρα τον Οκτώβριο του 2016. Δικτυακός χώρος: https://www.youtube.com/channel/UCu2efaIUosqEu1HEBs2zJIw
            
               
                  Συμπληρωματικές πληροφορίες
               
            
            Ο Ahmoudou Ag Asriw καταχωρίστηκε στις 20 Δεκεμβρίου 2018 δυνάμει των παραγράφων 1 και 3 της απόφασης 2374 (2017) για συμμετοχή σε εχθροπραξίες, κατά παράβαση της συμφωνίας, και γιατί έχει ενεργήσει για λογαριασμό ή εξ ονόματος ή υπό την καθοδήγηση ατόμων και οντοτήτων που αναφέρονται στα στοιχεία α) και β) της παραγράφου 8 της απόφασης 2374 (2017), ή έχει άλλως υποστηρίξει ή χρηματοδοτήσει τα εν λόγω άτομα και οντότητες, μεταξύ άλλων μέσω προϊόντων που προέρχονται από το οργανωμένο έγκλημα, συμπεριλαμβανομένης της παρασκευής και της διακίνησης ναρκωτικών και των πρόδρομων ουσιών τους που προέρχονται ή διέρχονται από το Μάλι, της εμπορίας ανθρώπων και της λαθραίας διακίνησης μεταναστών, της παράνομης διακίνησης και εμπορίας όπλων, καθώς και της παράνομης εμπορίας πολιτιστικών αγαθών.
            Ο Ahmoudou Ag Asriw είναι ανώτερος διοικητής του Groupe autodéfense touareg Imghad et allies (GATIA) και υπό την ιδιότητά του αυτή συμμετείχε ως επικεφαλής σε αποστολές ναρκωτικών στο βόρειο Μάλι, τουλάχιστον από τον Οκτώβριο του 2016, καθώς και σε παραβιάσεις της κατάπαυσης του πυρός στην περιοχή του Kidal τον Ιούλιο του 2017 και τον Απρίλιο του 2018.
            Τον Απρίλιο του 2018 ο Asriw τέθηκε επικεφαλής, μαζί με ένα μέλος του Mouvement arabe de l'Azawad (ΜΑΑ) – Plateforme, ενός κομβόι με τέσσερις τόνους ρητίνης κάνναβης από το Tabankort, μέσω του Ammasine, περιοχή του Kidal, προς τον Νίγηρα. Το κομβόι δέχτηκε επίθεση από μέλη της Coordination des Mouvements de l'Azawad και μη ταυτοποιημένους επιτιθέμενους από τον Νίγηρα. Τρεις μαχητές σκοτώθηκαν στη διάρκεια των συγκρούσεων που ακολούθησαν.
            Ως εκ τούτου, με κίνητρο τον ανταγωνισμό για τα κομβόι ναρκωτικών, ο Asriw συμμετείχε σε εχθροπραξίες κατά παράβαση της συμφωνίας του 2015 για την ειρήνη και τη συμφιλίωση στο Μάλι. Με τη σειρά της, η συμμετοχή του Asriw στη διακίνηση ναρκωτικών είναι πολύ πιθανό να χρηματοδοτεί τις στρατιωτικές του επιχειρήσεις, συμπεριλαμβανομένων των παραβιάσεων της κατάπαυσης του πυρός.
            2.   Mahamadou AG RHISSA (άλλως: Mohamed Talhandak)
            
            Ημερομηνία γέννησης: 1η Ιανουαρίου 1983
            Ιθαγένεια: Μάλι
            Διεύθυνση: Kidal, Μάλι
            Ημερομηνία καταχώρισης στον κατάλογο των Ηνωμένων Εθνών: 20 Δεκεμβρίου 2018
            
               Άλλες πληροφορίες: Φύλο: Άρρεν. Την 1η Οκτωβρίου 2017 γαλλικές δυνάμεις πραγματοποίησαν επιδρομή στην κατοικία του και συνέλαβαν τον Ag Rhissa και έξι μέλη της οικογένειάς του.
            
               
                  Συμπληρωματικές πληροφορίες
               
            
            Ο Mahamadou Ag Rhissa καταχωρίστηκε στις 20 Δεκεμβρίου 2018 δυνάμει των παραγράφων 1 και 3 της απόφασης 2374 (2017) για ενέργειες που παρεμποδίζουν, ή παρεμποδίζουν λόγω παρατεταμένης καθυστέρησης, ή απειλούν την εφαρμογή της συμφωνίας· γιατί έχει ενεργήσει για λογαριασμό ή εξ ονόματος ή υπό την καθοδήγηση ατόμων και οντοτήτων που αναφέρονται στα στοιχεία α) και β) της παραγράφου 8 της απόφασης 2374 (2017), ή έχει άλλως υποστηρίξει ή χρηματοδοτήσει τα εν λόγω άτομα και οντότητες, μεταξύ άλλων μέσω προϊόντων που προέρχονται από το οργανωμένο έγκλημα, συμπεριλαμβανομένης της παρασκευής και της διακίνησης ναρκωτικών και των πρόδρομων ουσιών τους που προέρχονται ή διέρχονται από το Μάλι, της εμπορίας ανθρώπων και της λαθραίας διακίνησης μεταναστών, της παράνομης διακίνησης και εμπορίας όπλων, καθώς και της παράνομης εμπορίας πολιτιστικών αγαθών. Επιπλέον, έχει προβεί στον σχεδιασμό, την καθοδήγηση ή την τέλεση πράξεων στο Μάλι που παραβιάζουν το διεθνές δίκαιο των ανθρωπίνων δικαιωμάτων ή το διεθνές ανθρωπιστικό δίκαιο, όπως ισχύει, ή που συνιστούν καταπάτηση ή παραβίαση των ανθρωπίνων δικαιωμάτων, όπως πράξεις που αφορούν τη στόχευση αμάχων, συμπεριλαμβανομένων γυναικών και παιδιών, μέσω της τέλεσης πράξεων βίας (συμπεριλαμβανομένων δολοφονιών, ακρωτηριασμών, βασανιστηρίων, βιασμών ή άλλων μορφών σεξουαλικής βίας), απαγωγών, αναγκαστικών εξαφανίσεων, αναγκαστικών εκτοπίσεων ή επιθέσεων σε σχολεία, νοσοκομεία, θρησκευτικούς χώρους ή χώρους συγκέντρωσης αμάχων που ζητούν καταφύγιο.
            Ο Mahamadou Ag Rhissa, άλλως Mohamed Talhandak, είναι σημαίνων επιχειρηματίας στην περιοχή του Kidal και μέλος του Haut conseil pour l'unicité de l'Azawad (HCUA). Το 2016 εκπροσώπησε την Coordination des mouvements de l'Azawad (CMA) σε συνεδριάσεις στο Bamako με θέμα την εφαρμογή της συμφωνίας του 2015 για την ειρήνη και τη συμφιλίωση.
            Ο Ag Rhissa εξελίχθηκε σε λαθρέμπορο πετρελαίου μεταξύ της Αλγερίας και του Kidal και κατέληξε να ελέγχει τη διακίνηση μεταναστών μέσω της μεθοριακής πόλης Talhandak. Υπάρχουν καταθέσεις μεταναστών σχετικά με τις καταχρηστικές πρακτικές του Ag Rhissa, συμπεριλαμβανομένων της καταναγκαστικής εργασίας, της σωματικής τιμωρίας και της φυλάκισης. Ο Ag Rhissa είχε υπό κράτηση και διευκόλυνε τη σεξουαλική εκμετάλλευση τουλάχιστον δύο γυναικών, τις οποίες ελευθέρωσε μόνο μετά την πληρωμή 150 000-175 000 CFA (300-350 δολάρια ΗΠΑ).
            Την 1η Οκτωβρίου 2017 δυνάμεις της επιχείρησης «Barkhane» πραγματοποίησαν επιδρομές σε δύο από τις οικίες του στην περιοχή του Kidal βάσει υποψιών για σχέσεις του με δίκτυα τρομοκρατών. Ο Ag Rhissa συνελήφθη για σύντομο χρονικό διάστημα. Στις 4 Νοεμβρίου 2017 εικάζεται ότι συμμετείχε σε συνάντηση τρομοκρατικής ένοπλης ομάδας στην παραμεθόρια περιοχή Μάλι-Αλγερίας.
            Ως επίσημος εκπρόσωπος της CMA στην ειρηνευτική διαδικασία, η εμπλοκή του Ag Rhissa σε τρομοκρατικές ενέργειες, στο οργανωμένο έγκλημα και σε παραβιάσεις των ανθρωπίνων δικαιωμάτων απειλεί την εφαρμογή της συμφωνίας και βλάπτει την αξιοπιστία του HCUA ως εταίρου στις διαπραγματεύσεις.
            3.   Mohamed OUSMANE MOHAMEDOUNE [άλλως: α) Ousmane Mahamadou· β) Mohamed Ousmane]
            
            Τίτλος: Σεΐχης
            Ημερομηνία γέννησης: 16 Απριλίου 1972
            Τόπος γέννησης: Μάλι
            Ιθαγένεια: Μάλι
            Ημερομηνία καταχώρισης στον κατάλογο των Ηνωμένων Εθνών: 20 Δεκεμβρίου 2018
            
               Άλλες πληροφορίες: Φύλο: Άρρεν. Σωματικά χαρακτηριστικά: χρώμα οφθαλμών: καστανό, χρώμα μαλλιών: μαύρο Αριθμός τηλεφώνου: +223 60 36 01 01 Γλώσσα(-ες) που ομιλεί: Αραβικά και γαλλικά. Διακριτικά χαρακτηριστικά: γυαλιά.
            
               
                  Συμπληρωματικές πληροφορίες
               
            
            Ο Mohamed Ousmane Ag Mohamedoune καταχωρίστηκε στις 20 Δεκεμβρίου 2018 δυνάμει των παραγράφων 1 και 3 της απόφασης 2374 (2017) για ενέργειες που παρεμποδίζουν, ή παρεμποδίζουν λόγω παρατεταμένης καθυστέρησης, ή απειλούν την εφαρμογή της συμφωνίας· και για τη συμμετοχή του στον σχεδιασμό, στην καθοδήγηση, στη χρηματοδότηση ή στη διενέργεια επιθέσεων με στόχο: i) τους διάφορους φορείς που αναφέρονται στη συμφωνία, συμπεριλαμβανομένων των τοπικών, περιφερειακών και κρατικών υπηρεσιών, των κοινών περιπόλων και των δυνάμεων ασφάλειας και άμυνας του Μάλι· ii) τις ειρηνευτικές δυνάμεις της MINUSMA και λοιπό προσωπικό των Ηνωμένων Εθνών και συναφές με αυτό προσωπικό, συμπεριλαμβανομένων των μελών της ομάδας εμπειρογνωμόνων· iii) διεθνείς δυνάμεις ασφάλειας, συμπεριλαμβανομένης της κοινής δύναμης της ομάδας των 5 στο Σαχέλ, των αποστολών της Ευρωπαϊκής Ένωσης και των γαλλικών δυνάμεων.
            Ο Mohamed Ousmane Ag Mohamedoune (αναφερόμενος ως Mohamed Ousmane) είναι γενικός γραμματέας της Coalition pour le Peuple de l'Azawad (CPA), η οποία δημιουργήθηκε το 2014 ως ομάδα που αποσχίστηκε από το Mouvement National de Libération de l'Azawad (MNLA). Ο Mohamed Ousmane ανέλαβε την ηγεσία της CPA τον Ιούνιο του 2015 και από το 2016 έχει δημιουργήσει πολλές στρατιωτικές βάσεις και σημεία ελέγχου στην περιοχή του Τιμπουκτού, ιδίως στο Soumpi και το Echel.
            Το 2017 και το 2018, ο στρατιωτικός αρχηγός επιτελείου του Mohamed Ousmane και άλλοι ένοπλοι της CPA συμμετείχαν σε θανατηφόρες επιθέσεις κατά των δυνάμεων ασφαλείας και των ενόπλων δυνάμεων του Μάλι στην περιοχή του Soumpi. Την ευθύνη για τις επιθέσεις αυτές ανέλαβε η Jamaat Nosrat al Islam wal Muslimin (JNIM), τρομοκρατική ομάδα με επικεφαλής τον Iyad Ag Ghali, που είναι καταχωρισμένη στον κατάλογο κυρώσεων ΙΚΙΛ/Αλ Κάιντα ο οποίος καταρτίστηκε και τηρείται σύμφωνα με τις αποφάσεις 1267/1989/2253 του Συμβουλίου Ασφαλείας.
            Επίσης το 2017 ο Mohamed Ousmane ίδρυσε και τέθηκε επικεφαλής μιας ευρύτερης συμμαχίας αποσχισθεισών ομάδων με το όνομα Coalition des Mouvements de l'Entente (CME). Ο Mohamed Ousmane διοργάνωσε την πρώτη διάσκεψη της CME στο Tinaouker (περιοχή Gao) στις 30 Απριλίου 2018, στη διάρκεια της οποίας ορίστηκε εκπρόσωπος Τύπου της CME. Κατά την ιδρυτική της διάσκεψη, η CME απείλησε ανοιχτά με επίσημη δήλωση την εφαρμογή της συμφωνίας ειρήνης και συμφιλίωσης στο Μάλι.
            Η CME έχει επίσης συμμετάσχει σε παρεμποδίσεις που καθυστερούν την εφαρμογή της συμφωνίας, ασκώντας πίεση στην κυβέρνηση του Μάλι και τη διεθνή κοινότητα με σκοπό να επιβληθεί η συμμετοχή της CME στους διάφορους μηχανισμούς που έχουν θεσπιστεί από τη συμφωνία.
            Β.   Κατάλογος προσώπων και οντοτήτων του άρθρου 2 παράγραφος 1